钦定古今图书集成/方舆汇编/边裔典/第075卷
## 钦定古今图书集成/方舆汇编/边裔典/第075卷

| 钦定古今图书集成 方舆汇编 第七十五卷 |

| |

钦定古今图书集成方舆汇编边裔典

第七十五卷目录

羯若鞠阇部汇考

唐〈太宗贞观一则〉

阿逾陀部汇考

唐〈太宗贞观一则〉

阿耶穆佉部汇考

唐〈太宗贞观一则〉

钵逻那伽部汇考

唐〈太宗贞观一则〉

鞞索迦部汇考

唐〈太宗贞观一则〉

室罗伐悉底部汇考〈舍卫〉

唐〈太宗贞观一则〉

拘尸那揭罗部汇考

唐〈太宗贞观一则〉

媻罗痆斯部汇考

唐〈太宗贞观一则〉

战主部汇考

唐〈太宗贞观一则〉

弗栗恃部汇考〈三伐恃〉

唐〈太宗贞观一则〉

泥婆罗部汇考〈尼波罗〉

唐〈太宗贞观一则　高宗永徽一则〉

伊烂拏钵伐多部汇考

唐〈太宗贞观一则〉

瞻波部汇考

唐〈太宗贞观一则〉

羯朱嗢祗罗部汇考

唐〈太宗贞观一则〉

奔那伐弹那部汇考

唐〈太宗贞观一则〉

迦摩缕波部汇考

唐〈太宗贞观一则〉

三摩呾吒部汇考

唐〈太宗贞观一则〉

耽摩栗底部汇考

唐〈太宗贞观一则〉

羯罗拏苏伐剌那部汇考

唐〈太宗贞观一则〉

边裔典第七十五卷

唐

### 太宗贞观 年僧元奘往西域至羯若鞠阇国

按《唐书》不载。按《大唐西域记》，“羯若鞠阇国，周四千
馀里。国大都城西临殑伽河，其长二十馀里，广四五
里。城隍坚峻，台阁相望，华林池沼，光鲜澄镜。异方奇
货，多聚于此。居人丰乐，家室富饶，华果具繁，稼穑时
播。气序和洽，风俗淳质，容貌妍雅，服饰鲜绮。笃学游
艺，谈论清远，邪正二道，信者相半。伽蓝百馀所，僧徒
万馀人，大小二乘，兼攻习学。天祠二百馀所，异道数
千馀人。”

羯若鞠阇国人。长寿时。其旧王城号“拘苏磨补罗。”〈唐言
华宫〉王号梵授，福智宿资，文武允备，威慑赡部，声震邻
国，具足千子，智勇弘毅。复有百女，仪貌妍雅。时有仙
人，居殑伽河侧，栖神入定，经数万岁，形如枯木。游禽
栖集，遗尼拘律，果于仙人肩上，暑往寒来，垂荫合拱，
多历年所。从定而起，欲去其树，恐覆鸟巢。时人美其
德，号“大树仙人。”仙人寓目河滨，游观林薄，见王诸女
相从嬉戏，欲界爱起，染著心生，便诣华宫，欲事礼请。
王闻仙至，躬迎慰曰：“大仙栖情物外，何能轻举？”仙人
曰：“我栖林薮，弥积岁时。出定游览，见王诸女染爱心
生，自远来请。”王闻其辞，计无所出，谓仙人曰：“今还所
止，请俟嘉辰。”仙人闻命，遂还林薮。王乃历问诸女，无
肯应娉。王惧仙威，忧愁毁悴。其幼稚女候王事隙，从
容问曰：“父王千子具足，万国慕化，何故忧愁，如有所
惧？”王曰：“大树仙人，幸顾求婚，而汝曹辈莫肯从命。仙
有威力，能作灾祥，傥不遂心，必起嗔怒，毁国灭祀，辱
及先王。深惟此祸，诚有所惧。”稚女谢曰：“遗此深忧，我
曹罪也。愿以微躯，得延国祚。”王闻喜悦，命驾送归。既
至仙庐，谢仙人曰：“大仙俯方外之情，垂世间之顾，敢
奉稚女，以供洒扫。”仙人见而不悦，乃谓王曰：“轻吾老
叟，配此不妍。”王曰：“历问诸女，无肯从命，唯此幼稚，愿
充给使。”仙人怀怒，便恶咒曰：“九十九女，一时腰曲。形
既毁弊，毕世无婚。”王使往验，果已背伛。从是之后，更
名曲女城焉今王本吠奢种也，字曷利沙伐弹那。〈唐言喜增〉君临有土，
二世三王，父字《波罗羯》逻伐弹那。〈唐言作光增〉兄字曷逻
阇伐弹那。〈唐言王增〉王增以长嗣位。以德治政。时《东印度
羯罗挐苏伐剌那》。〈唐言金耳〉国设赏迦王。〈唐言月〉每谓臣曰：
“邻有贤主，国之祸也。”于是诱请会而害之。人既失君，
国亦荒乱。时大臣《婆尼》〈唐言辩了〉职望隆重，谓僚庶曰：“国
之大计，定于今日。先王之子，亡君之弟，仁慈天性，孝
敬因心，亲贤允属，欲以袭位，于事何如？各言尔志。”众
咸仰德，尝无异谋。于是辅臣执事咸劝进曰：“王子垂
听先王积功累德，光有国祚。嗣及王增，谓终寿考，辅
佐无良，弃身仇手，为国大耻，下臣罪也。物议时谣，允
归明德，光临土宇，克复亲仇，雪国之耻，光父之业，功
孰大焉？幸无辞矣。”王子曰：“国嗣之重，今古为难，君人
之位，兴立宜审。我诚寡德，父兄遐弃，推袭大位，其能
济乎？物议为宜，敢忘虚薄。今者殑伽河岸有观自在
菩萨像，既多灵鉴，愿往请辞。”即至菩萨像前，断食祈
请。菩萨感其诚心，现形问曰：“尔何所求，若此勤恳？”王
子曰：“我惟积祸，慈父云亡，重兹酷罚仁兄见害，自顾
寡德，国人推尊，令袭大位光父之业，愚昧无知，敢希
圣旨。”菩萨告曰：“汝于先身在此林中，练若苾刍而精
勤不懈，承兹福力为此王子金耳国王，既毁佛法，尔
绍王位，宜重兴隆慈悲为志，伤愍居怀，不久当王五
印度境。欲延国祚，当从我诲，冥加景福，邻无强敌，勿
昇师子之座，勿称大王之号。”于是受教而退，即袭王
位，自称曰王子，号尸罗阿迭多。〈唐言戒日〉于是命诸臣曰：
“兄仇未报，邻国不宾，终无右手进食之期。凡尔庶僚，
同心勠力。”遂总率国兵，讲习战士，象军五千，马军二
万，步军五万，自西徂东，征伐不臣，象不解鞍，人不释
甲。于六年中，拒五印度。既广其地，更增甲兵，象军六
万，马军十万。垂三十年，兵戈不起，政教和平，务修节
俭，营福树善，忘寝与食。令五印度不“得啖肉，若断生
命，有诛无赦。”于殑伽河侧，建立数千窣堵波，各高百
馀尺。于五印度城邑乡聚达巷交衢，建立精庐，储饮
食，止医药，施诸羇贫，周给不殆。圣迹之所，并建伽蓝，
五岁一设无遮大会，倾竭府库，惠施群有，唯留兵器，
不充檀舍，岁一集会。诸国沙门于三七日中，以四事
供养，庄严法座，广饰义筵，令相推论校其优劣，褒贬
淑慝，黜陟幽明。若戒行贞固道德纯邃，推昇师子之
座，王亲受法，戒虽清净学无稽古，但加敬礼示有尊
崇。律仪无纪，秽德已彰，驱出国境不愿闻见。邻国小
王辅佐大臣，植福无怠求善忘劳，即携手同座，谓之
“善友。”其异于此，面不对辞，事有闻议，通使往复，而巡
方省俗不常其居，随所至止，结庐而舍。唯雨三月，多
雨不行。每于行宫，日修珍馔，饭诸异学，僧众一千，婆
罗门五百。每以一日，分作三时，一时理务治政，二时
营福修善，孜孜不倦，竭日不足矣。初受拘摩罗王请
曰：“自摩揭陀国往迦摩缕波国。”时戒日王巡方，在羯
未嗢祗逻国，命拘摩罗王曰：“宜与那烂陀远客沙门
速来赴会。”于是遂与拘摩罗王往会见焉。戒日王劳
苦已曰：“自何国来？将何所欲？”对曰：“从大唐国来，请求
佛法。”王曰：“大唐国在何方？经途所亘去斯远近？”对曰：
“当此东北数万馀里，印度所谓摩诃至那国是也。”王
曰：“尝闻摩诃至那国有秦王天子，少而灵鉴长而神
武。昔先代丧乱率土分崩，兵戈竞起，群生荼毒。而秦
王天子，早怀远略，兴大慈悲，拯济含识，平定海内，风
教遐被，德泽远洽，殊方异域，慕化称臣。氓庶荷其亭
育，咸歌秦王破阵，乐闻其雅颂。于兹久矣。盛德之誉，
诚有之乎！大唐国者，岂此是耶？”对曰：“然。至那者，前王
之国号；大唐者，我君之国称。昔未袭位，谓之秦王；今
已承统，称曰天子。前代运终，群生无主，兵戈乱起，残
害生灵。秦王天纵含弘，心发慈愍，威风鼓扇，群凶殄
灭，八方静谧，万国朝贡，爱育四生，敬崇三宝，薄赋敛，
省刑罚，而国用有馀，氓俗无宄，风猷大化，难以备举。”
戒日王曰：“盛矣哉！彼土群生，福感圣主。”时戒日王将
还曲女城，设法会也，从数十万众，在殑伽河南岸。拘
摩罗王从数万之众居北岸，分河中流，水陆并进，二
王导引，四兵严卫，或泛舟，或乘象，击鼓鸣螺，拊弦奏
管，经九十日至曲女城，在殑伽河西大华林中。是时
诸国二十馀王，先奉告命，各与其国髦俊、沙门及婆
罗门、群官兵士来集大会。王先于河西建大伽蓝，伽
蓝东起宝台，高百馀尺，中有金佛像，量等王身。台南
起宝坛，为浴佛像之处。从此东北十四五里，别筑行
宫，是时仲春月也。从初一日以珍味馔诸沙门婆罗
门，至二十一日，自行宫属伽蓝，夹道为阁，穷诸莹饰，
乐人不移，雅声递奏。王于行宫出一金像，虚中隐起，
高馀三尺。载以大象，张以宝幰。戒日王为帝释之服，
执宝盖以左侍拘摩罗王作梵王之仪，执白拂而右
侍，各五百象军被铠周卫佛像，前后各百大象乐人
以乘，鼓奏音乐。戒日，王以真珠杂宝及金银诸华，随
步四散，供养三宝。先就宝坛香水浴像，王躬负荷，送
上西台，以诸珍宝㤭奢邪衣，数十百千而为供养。是时惟有沙门二十馀人预从诸国，王为侍卫。馔食已
讫，集诸异学，商榷微言，抑扬至理。日将曛暮，回驾行
宫。如是日送金像，导从如初。以至散日，其大台忽然
火起，伽蓝门楼烟焰方炽。王曰：“罄舍国珍，奉为先王，
建此伽蓝，式昭胜业。寡德无祐，有斯灾异，咎征若此，
何用生为？”乃焚香礼请，而自誓曰：“幸以宿善，王诸印
度，愿我福力，禳灭火灾。若无所感，从”此丧命。寻即奋
身跳履门阃，若有扑灭火尽烟消。诸王睹异重增祗
惧，已而颜色不动，辞语如故。问诸王曰：“忽此灾变焚
烬成功，心之所怀意将何谓？”诸王俯伏悲泣对曰：“成
功胜迹冀传来叶，一旦灰烬何可为怀？况诸外道快
心相贺？”王曰：“以此观之，如来所说诚也。外道异学守
执常见，唯我大师无常是诲。然我檀舍已周，心愿谐
遂，属斯变灭，重知如来诚谛之说，斯为大善，无可深
悲。”于是从诸王东上大窣堵波，登临观览。方下阶陛，
忽有异人持刃逆王。王时窘迫，却行进级，俯执此人
以付群官。是时群官惶遽，不知进救，诸王咸请诛戮
此人。戒日，王殊无忿色，止令不杀。王亲问曰：“我何负
汝，为此暴恶？”对曰：“大王德泽无私中外荷福。然我狂
愚不谋大计，受诸外道一言之惑，辄为刺客首图逆
害。”王曰：“外道何故兴此恶心？”对曰：“大王集诸国倾府
库供养沙门镕铸佛像，而诸外道自远召集，不蒙省
问，心诚愧耻，乃令狂愚敢行凶诈。”于是究问外道徒
属，有五百婆罗门并诸高才应命召集，嫉诸沙门蒙
王礼重，乃射火箭，焚烧宝台，冀因救火，众人溃乱，欲
以此时杀害大王。既无缘隙，遂雇此人趋隘行刺。是
时诸王大臣请诛外道，王乃罚其首恶，馀党不罪，迁
五百婆罗门出印度之境，于是乃还都也。

城西北窣堵波，无忧王之所建也。如来在昔于此七
日说诸妙法。其侧则有过去四佛座及经行遗迹之
所，复有如来发、爪小窣堵波、说法。窣堵波南临殑伽
河，有三伽蓝，同垣异门，佛像严丽，僧徒肃穆，役使净
人数千馀户。精舍宝函中有佛牙，长馀寸半，殊光异
色，朝变夕改，远近相趋，士庶咸集。式修瞻仰，日百千
“众，监守者，繁其諠杂。权立重税，宣告远近，欲见佛牙，
输大金钱。然而瞻礼之徒，寔繁其侣，金钱之税，悦以
心竞。每于斋日，出置高座，数百千众，烧香散华。华虽
盈积，牙函不没。”伽蓝前左右各有精舍，高百馀尺，石
基砖室，其中佛像，众宝庄饰，或铸金银，或镕𨱎石。二
精舍前各有小伽蓝。伽蓝东南不远“有大精舍，石基
砖室高二百馀尺，中作如来立像，高三十馀尺，铸以
𨱎石，饰诸妙宝。精舍四周，石壁之上，雕画如来修菩
萨行，所经事迹，备尽镌镂。石精舍南不远有日天祠。
祠南不远有大自在天祠”，并莹青石，俱穷雕刻，规模
度量同佛精舍，各有千户，充其洒埽，鼓乐弦歌，不舍
昼夜。大城东南六七里，殑伽河南有窣堵波，高二百
馀尺，无忧王之所建也。在昔如来于此六月说身无
常、苦、空、不净。其侧则有过去四佛座及经行遗迹之
所。又有如来发、爪小窣堵波，人有染疾，至诚旋绕，必
得痊愈，蒙其福利。大城东南行百馀里，至纳缚提婆
矩罗城。据殑伽河东岸，周二十馀里，华林清池互相
影照。纳缚提婆矩罗城西北，殑伽河东有一天祠，重
阁层台，奇工异制。城东五里有三伽蓝，同垣异门，僧
徒五百馀人，并学小乘说一切有部。伽蓝前二百馀
步有窣堵波，无忧王之所建也。基虽倾陷，尚高百馀
尺，是如来昔于此处七日说法。中有舍利，时放光明。
其侧则有过去四佛座及经行遗迹之所。伽蓝北三
四里，临殑伽河岸，有窣堵波，高二百馀尺，无忧王之
所建也。昔如来在此七日说法，时有五百馀鬼来至
佛所闻法解悟，舍鬼生天说法。窣堵波侧有过去四
佛座及经行遗迹之所，其侧复有如来发、爪窣堵波。
自此东南行六百馀里，渡殑伽河，南至阿逾陀国。〈中印
度境〉

唐

### 太宗贞观 年僧元奘往西域至阿逾陀国

按《唐书》，不载。按《大唐西域记》：“阿逾陀国，周五千馀
里。国大都城周二十馀里。谷稼丰盛，华果繁茂。气序
和畅，风俗善顺，好营福，勤学艺。伽蓝百有馀所，僧徒
三千馀人。大乘、小乘，兼攻习学。天祠十所，异道寡少。
大城中有故伽蓝，是伐苏畔度菩萨。”〈唐言世亲旧曰婆薮盘豆译曰
大亲讹谬〉数十年中，于此制作大、小乘诸异论。其侧故基，
是世亲菩萨为诸国王、四方俊彦、沙门、婆罗门等讲
义说法堂也。城北四五里，临殑伽河岸。大伽蓝中有
窣堵波，高二百馀尺，无忧王之所建也。是如来为天、
人众于此三月说诸妙法。其侧窣堵波，过去四佛座
及经行遗迹之所。伽蓝西四五里，有如来发、爪窣堵
波。

发爪窣堵波北伽蓝馀址，昔经部室利逻多。〈唐言胜受〉论
师于此制造经部《毗婆沙论》。

城西南五六甲《大庵没罗林》中有故伽蓝。是阿僧伽
〈唐言无著〉菩萨请益导凡之处。无著菩萨夜升天宫，于慈
氏菩萨所受《瑜伽师地论》《庄严大乘经论》《中边分别
论》等，尽为大众讲宣妙理。庵没罗林西北百馀步，有
如来发爪窣堵波，其侧故基，是世亲菩萨从睹史多
天下见无著菩萨处。无著菩萨，健驮逻国人也。佛去
世后一千年中，诞灵利见，承风悟道，从弥沙塞部出
家修学。顷之回信大乘。其弟世亲菩萨。于《说一切有
部》出家受业。博闻强识达学研机。无著弟子佛陀僧
诃。〈唐言师子觉〉者，密行莫测，高才有闻，二三贤哲每相谓
曰：“凡修行业，愿觐慈氏。若先舍寿，得遂宿心，当相报
语，以知所至。”其后师子觉先舍寿命，三年不报。世亲
菩萨寻亦舍寿，时经六月，亦无报命。时诸异学咸皆
讥诮，以为世亲菩萨及师子觉流转恶趣，遂无灵鉴。
其后无著菩萨于夜初分，方为门人教授定法，灯光
忽翳，空中大明，有一天仙乘虚下降，即进阶庭敬礼
无著。无著曰：“汝来何暮？今名何谓？”对曰：“从此舍寿命，
往睹史多天慈氏内，众莲华中生，莲华才开，慈氏赞
曰：‘善来广慧，善来广慧’！”旋绕才周，即来报命。无著菩
萨曰：“师子觉者今何所在？”曰：“我旋绕时，见师子觉在
外众中耽著欲乐，无暇相顾，讵能来报。”无著菩萨曰：
“斯事已矣！慈氏何相？演说何法？”曰：“慈氏相好，言莫能
宣，演说妙法，义不异此。然菩萨妙音清畅和雅，闻者
忘倦，受者无厌。”

无著讲堂故基西北四十馀里，至故伽蓝，北临殑伽
河中有砖窣堵波，高百馀尺，世亲菩萨初发大乘心
处。世亲菩萨自北印度至于此地，时无著菩萨命其
门人，令往迎候。至此伽蓝，遇而会见。无著弟子止户
牖外。夜分之后，诵《十地经》。世亲闻已，感悟追悔：“甚深
妙法，昔所未闻。诽谤之愆，源发于舌。舌为罪本，今宜
除断。”即执铦刀，将自断舌，乃见无著，住立告曰：“夫大
乘教者，至真之理也，诸佛所赞，众圣攸宗。吾欲诲汝，
尔今自悟，悟其时矣，何善如之？诸佛圣教，断舌非悔。
昔以舌毁大乘，今以舌赞大乘，补过自新，犹为善矣。
杜口绝言，其利安在？”作是语已，忽不复见。世亲承命，
遂不断舌。旦诣无著，谘受大乘，于是研精覃思，制《大
乘论》凡百馀部，并盛宣行。从此东行三百馀里，渡殑
伽河，北至阿耶穆佉国。〈中印度境〉

唐

### 太宗贞观 年僧元奘往西域至阿耶穆佉国

按《唐书》不载。按《大唐西域记》，“阿耶穆佉国，周二千
四五百里。国大都城临殑伽河，周二十馀里。其气序
土宜同阿逾陀国。人淳俗质，勤学好福。伽蓝五所，僧
徒千馀人，习学小乘正量部法。天祠十馀所，异道杂
居。城东南不远，临殑伽河岸，有窣堵波，无忧王之所
建也，高二百馀尺，是如来昔于此处，三月说法。其侧
则”有过去四佛座及经行遗迹之所，复有如来发爪
青石窣堵波。其侧伽蓝，僧徒二百馀人。佛像庄饰，威
严如在。台阁宏丽，奇制郁起，是昔佛陀驮婆。〈唐言觉使〉论
师于此制《说一切有部大毗婆沙论》，从此东南行七
百馀里，渡殑伽河，南阎牟那河，北至钵逻那伽国。〈中印
度境〉

唐

### 太宗贞观 年僧元奘往西域至钵逻那伽国

按《唐书》不载。按《大唐西域记》，“钵逻那伽国，周五千
馀里。国大都城据两河交，周二十馀里。稼穑滋盛，果
木扶疏。气序和畅，风俗善顺。好学艺，信外道。伽蓝两
所，僧徒寡少，并皆习学小乘法教。天祠数百，异道实
多。大城西南瞻博迦华林中有窣堵波，无忧王之所
建也。基虽倾陷，尚百馀尺。在昔如来于此处降伏外
道。”其侧则有发爪窣堵波经行遗迹。发爪窣堵波侧
有故伽蓝，是提婆〈唐言天〉菩萨作《广百论》，挫小乘伏外
道处。初，提婆菩萨自南印度至此，伽蓝城中有外道
婆罗门，高论有闻，辩才无碍，循名责实，反质穷辞。雅
知提婆博究元奥，欲挫其锋，乃循名问曰：“汝为何名？”
提婆曰：“名天。”外道曰：“天是谁？”提婆曰：“我。”“外道”曰：“我是
谁？”提婆曰：“狗。”外道曰：“狗是谁？”提婆曰：“汝。”“外道”曰：“汝是
谁？”提婆曰：“天。”外道曰：“天是谁？”提婆曰：“我。”外道曰：“我是
谁？”提婆曰：“狗。”外道曰：“谁是狗？”提婆曰：“汝。”外道曰：“汝是谁？”提婆曰：“天。”如是循环，外道方悟。自时厥后，深敬风
猷。

“城中有天祠，莹饰轮奂，灵异多端。依其典籍，此处是
众生植福之胜地也。能于此祠捐舍一钱，功逾他所，
惠施千金。复能轻生，祠中断命，受天福乐，悠永无穷。
天祠堂前有一大树，枝叶扶疏，阴影蒙密，有食人鬼，
依而栖宅。故其左右多有遗骸。若人至此祠中，无不
轻舍身命。”既訹邪说，又为神诱，自古迄今，习谬无替。
近有婆罗门族姓子也，阔达多智，明敏高才，来至祠
中，谓众人曰：“夫曲俗鄙志，难以导诱，吾方同事，然后
摄化。”亦既登临，俯谓友曰：“吾有死矣！昔谓诡妄，今验
真实，天仙伎乐，依空接引，当从胜境，捐此鄙形。”寻欲
投身，自取殒绝。亲友谏谕，其志不移，遂布衣服，遍周
树下，及其自投，得全躯命。久而醒曰：“唯见空中诸天
召命，斯乃邪神所引，非得天乐也。”
大城东两河交广十馀里，土地爽垲，细沙弥漫，自古
至今，诸王豪族，凡有舍施，莫不至止，周给不计，号大
施场。今戒日王者，聿修前绪，笃述惠施，五年积财，一
旦倾舍，于其施场，多聚珍货。初第一日，置大佛像，众
宝庄严，即持上妙奇珍而以奉施。次常住僧，次现前
众，次高才硕学博物多能，次外道学徒隐沦肥遁，次
鳏寡孤独贫穷乞人，备极珍玩穷诸上馔，如是节级
莫不周施，府库既倾服玩都尽，髻中明珠身诸璎珞，
次第施与初无所悔。既舍施已称曰：“乐哉！凡吾所有，
已入金刚坚固藏矣！”从此之后诸国君王各献珍服，
尝不逾旬府库充牣。大施场东合流口，日数百人自
溺而死。彼俗以为愿求生天，当于此处绝粒自沈，沐
浴中流，罪垢消灭。是以异国远方，相趋萃止，七日断
食，然后绝命。至于山猿野鹿，群游水滨，或濯流而返，
或绝食而死。当《戒日》王之大施也，有一猕猴居河之
滨，独在树下，屏迹绝食，经数日后，自饿而死。故诸外
道修苦“行者，于河中立高柱，日将旦也便即昇之，一
手一足执柱端蹑傍杙，一手一足虚悬外伸，临空不
屈，延颈张目，视日右转，逮乎曛暮方乃下焉。若此者
其徒数十，冀斯勤苦出离生死，或数十年未尝懈息。”
从此西南入大林中，恶兽、野象群暴行旅，非多徒党
难以经涉。行五百馀里，至㤭赏弥国。〈旧曰拘弥国讹也。中印度境。

按拘弥也已见汉时㤭赏弥至鞞索迦国。

唐

### 太宗贞观 年僧元奘往西域至鞞索迦国

按《唐书》不载。按《大唐西域记》，“鞞索迦国周四千馀
里。国大都城周十六里。谷稼殷盛，华果具繁。气序和
畅，风俗淳质，好学不倦，求福不回。伽蓝二十馀所，僧
徒三千馀人，并学小乘正量部法。天祠五十馀所，外
道甚多。”

城南道左有伽蓝，昔提婆设摩阿罗汉于此造《识身
论》，说无我人。瞿波阿罗汉作《圣教要实论》，说有我人。
因此法执，遂深诤论。又是护法菩萨于此七日中摧
伏小乘一百论师。伽蓝侧有窣堵波，高二百馀尺，无
忧王所建也。如来昔日六年于此说法导化说法侧
有奇树，高六、七尺，春秋递代，常无增减。是如来昔尝
净齿，弃其遗枝，因植根柢，繁茂至今，诸邪见人及外
道众竞来残伐，寻生如故。其侧不远有过去四佛座
及经行遗迹之所，复有如来发、爪窣堵波，灵基连隅，
林沼交映。从此东北行五百馀里，至室罗伐悉底国。

唐

### 太宗贞观 年僧元奘往西域至室罗伐悉底国

按《唐书》。不载。按《大唐西域记》。室罗伐悉底国。〈旧曰舍卫
国讹也〉周六千馀里，都城荒顿，疆埸无纪。宫城故基周
二十馀里。虽多荒圮，尚有居人，谷稼丰，气序和，风俗
淳质，笃学好福。伽蓝数百，圮坏良多，僧徒寡少，学正
量部。天祠百所，外道甚多。此则如来在世之时钵逻
犀那恃多王。〈唐言胜军旧曰波斯匿讹略〉所治国都也。
故宫城内有故基。胜军王殿馀址也。次东不远有一
故基。上建小窣堵波。昔胜军王为如来所建大法堂
也。

法堂侧不远故基上有窣堵波，是佛姨母钵逻阇钵
底。〈唐言生主旧云波阇波提讹也〉苾刍尼精舍。胜军王之所建立。次
东窣堵波。是苏达多。〈唐言善施旧曰须达讹也〉故宅也。“善施长者
宅侧有大窣堵波。”是鸯窭利摩罗。〈唐言指鬘旧曰央掘摩罗讹也〉舍
邪之处。鸯窭利摩罗者，室罗伐悉底之凶人也，作害
生灵，为暴城国，杀人取指，冠首为鬘，将欲害母以充指数。世尊悲愍，方行导化，遥见世尊，窃自喜曰：“我今
生天必矣！先师有教，遗言在兹，害佛杀母，当生梵天。”
谓其母曰：“老今且止，先当害彼大沙门。”寻即仗剑往
逆世尊。如来于是徐行而退，凶人指鬘疾驱不逮。世
尊谓曰：“何守鄙志。舍善本激恶源。”时指鬘闻诲。悟所
行非因。即归命求入法中。精勤不怠证罗汉果。城南
五六里有逝多林。〈唐言胜林旧曰祇陀讹也〉是给孤独园胜军王
大臣善施，为佛建精舍，昔为伽蓝，今已荒废。东门左
右各建石柱，高七十馀尺，左柱《镂轮相》于其端，右柱
刻牛形于其上，并无忧王之所建也。室宇倾圮，唯馀
故基，独一砖室，岿然独存，中有佛像。昔者如来昇三
十三天为母说法之后，胜军王闻出爱王刻檀像佛，
乃造此像。善施长者仁而聪敏，“积而能散，拯乏济贫，
哀孤恤老。时美其德，号给孤独焉。闻佛功德深生尊
敬，愿建精舍，请佛降临。”世尊命舍利子随瞻揆焉。唯
太子逝多，园地爽垲，寻诣太子，具以情告。太子戏言，
金遍乃卖。善施闻之，心豁如也。即出藏金随言布地，
有少未满，太子请留曰：“佛诚良田，宜植善种。”即于空
地建立精舍。世尊即之告阿难曰：“园地善施。所买林
树逝多所施。二人同心式崇功业。自今已去应谓此
地为逝多树给孤独园。”

给孤独园东北有窣堵波，是如来洗病苾刍处。昔如
来之在世也，有病苾刍含苦独处。世尊见而问曰：“汝
何所苦？汝何独居？”曰：“我性疏懒，不耐看病，故今婴疾，
无人瞻视。”如来是时愍而告曰：“善男子！我今看汝。”以
手拊摩，病苦皆愈。扶出户外，更易敷褥，亲为盥洗，改
著新衣。佛语苾刍：“当自勤励。”闻诲感恩，心悦身豫。给
孤独园西北有小窣堵波，是没特伽罗子运神通力，
举舍利子衣带不动之处。昔佛在无热恼池，人天咸
集，唯舍利子不时从会。佛命没特伽罗往召来集，没
特伽罗承命而往，舍利子方补护法衣，没特伽罗曰：
“世尊今在无热恼池，命我召尔。”舍利子曰：“且止！须我
补竟，与子偕行。”没特伽罗曰：“若不速行，欲运神力，举
尔石室，至大会所。”舍利子乃解衣带置地，曰：“若举此
带，我身或动。”时没特伽罗运大神通，举带不动，地为
之震。因以神足，还诣佛所，见舍利子已在会坐。没特
伽罗俛而叹曰：“乃今以知神通之力不如智慧之力
矣。”举带窣堵波侧不远有井，如来在世汲充佛用。其
侧有窣堵波，无忧王之所建也。中有如来舍利，经行
之迹，说法之处，并树旌表，建窣堵波。冥祗警卫，灵瑞
间起，或鼓天乐，或闻神香，景福之祥，难以备叙。
伽蓝后不远，是外道梵志杀媱女以谤佛处。如来十
方无畏，一切种智，人天宗仰，圣贤遵奉。时诸外道共
相议曰：“宜行诡诈，众中谤辱。”乃诱雇媱女，诈为听法。
众所知已，密而杀之，埋尸树侧，称怨告王。王命求访，
于逝多园得其尸焉。是时外道高声唱言：“乔答摩大
沙门常称戒忍，今私此女，杀而灭口。既淫既杀，何戒
何忍？”诸天空中随声唱曰：“外道凶人，为此谤耳。”
伽蓝东百馀步有大深坑，是提婆达多欲以毒药害
佛生身，陷入地狱处提婆达多。〈唐言天授〉斛饭王之子也。
精勤十二年已，诵持《八万法藏》。后为利故，求学神通，
亲近恶友，共相议曰：“我相三十，减佛。”未几，大众围绕，
何异如来？思惟是已，即事破僧。舍利子没，特伽罗子，
奉佛指告，承佛威神，说法诲谕，僧复和合。提婆达多，
恶心不舍，以恶毒药，置指爪中，欲因作礼，以伤害佛。
方行此谋，自远而来，至于此地，地遂坼焉，生陷地狱。
其南复有大坑，瞿伽梨苾刍毁谤如来生身陷入地
狱。瞿伽梨陷坑南八百馀步有大深坑，是战遮婆罗
门女毁谤如来生身陷入地狱之处。佛为人天说诸
法要，有外道弟子遥见世尊大众恭敬，便自念曰：“要
于今日辱乔答摩，败其善誉，当令我师独擅芳声。”乃
怀系木盂至给孤独园，于大众中扬声唱曰：“此说法
人与我私通，腹中之子乃释种也。”邪见者莫不信然，
贞固者知为讪谤。时天帝释欲除疑故，化为白鼠啮
断盂系，系断之声震动大众，凡诸见闻增深喜悦。众
中一人起持木盂，示彼女曰：“是汝儿耶？”是时也地自
开坼，全身坠陷，入无间狱具受其殃。凡此三坑洞无
涯底，秋夏霖雨，沟池泛溢，而此深坑尝无水止。伽蓝
东六七十步，有一精舍，高六十馀尺，中有佛像，东面
而坐。“如来在昔于此与诸外道论义。”次东有天祠量
等精舍，日旦流光，天祠之影不蔽精舍。日将落照，精
舍之阴遂覆天祠。

影覆精舍东三四里有窣堵波，是尊者舍利子与外
道论义处。初，善施长者买逝多太子园，欲为如来建
立精舍。时尊者舍利子随长者而瞻揆，外道六师求
捔神力，舍利子随事摄化，应物降伏。其侧精舍前建
窣堵波，如来于此摧诸外道。又受毗舍佉母请。
受请窣堵波南，是毗卢择迦王。〈旧曰毗流离王讹也〉兴甲兵诛
释种，至此见佛归兵之处。毗卢择迦王嗣位之后，追
怨前辱兴甲兵动大众部署已毕伸命方行。时有苾
刍闻已白佛：“世尊于是坐枯树下。”毗卢择迦王遥见世尊下乘礼敬退立而言曰：“茂树扶疏何故不坐，枯
树朽叶而乃游止？”世尊告曰：“宗族者枝叶也。枝叶将
危庇荫何在？”王曰：“世尊为宗亲耳，可以回驾。”于是睹
圣感怀。还军返国。

还军之侧，有窣堵波，是释女被戮处。毗卢择迦王诛
释克胜，简五百女充实宫闱。释女愤恚，怨言不逊，詈
其王家人之子也。王闻发怒，命令诛戮。执法者奉王
教，刖其手足，投诸坑阱。时诸释女含苦称佛：世尊圣
鉴，照其苦毒，告命苾刍，摄衣而往，为诸释女说微妙
法，所谓：“羁缠五欲，流转三途，恩爱别离，生死长远。”时
诸释女闻佛指诲，远尘离垢，得法眼净，同时命终，俱
生天上。时天帝释化作婆罗门，收骸火葬，后人记焉
诛释窣堵波侧不远，有大涸池，是《毗卢择迦》王陷身
入地狱处。世尊观释女已，还给孤独园，告诸苾刍：“今
《毗卢择迦》王却后七日，为火所烧。王闻佛记，甚怀惶
惧，至第七日，安乐无危。”王用欢庆，命诸宫女往至池
侧娱游乐饮，犹惧火起，鼓棹清流随波泛滥，炽焰飙
发焚轻舟，坠王身入无间狱备受诸苦。

伽蓝西北三四里，至得眼林，有如来经行之迹，诸圣
习定之所，并树封记，建窣堵波。昔此国群盗五百，横
行邑里，跋扈城国胜军王捕获已，抉去其眼，弃于深
林。群盗苦逼，求哀称佛。是时如来在逝多精舍，闻悲
声，起慈心，清风和畅，吹雪山药，满其眼已，寻得复明，
而见世尊在其前住，发菩提心，欢喜顶礼，投杖而去，
因植根焉。

大城西北六十馀里有故城，是贤劫中人寿二万岁
时迦叶波佛本生城也。城南有窣堵波，成正觉已初
见父处。城北有窣堵波，有迦叶波佛全身舍利，并无
忧王所建也。从此东南行五百馀里，至劫比罗伐窣
堵国。〈旧曰迦毗罗卫国讹也中印度境按由迦毗罗卫至蓝摩由蓝摩至拘尸那揭罗迦毗罗卫

蓝摩已见前

唐

### 太宗贞观 年僧元奘往西域至拘尸那揭罗国

按《唐书》不载按《大唐西域记》，“拘尸那揭罗国，城郭
颓毁，邑里萧条。故城砖基周十馀里，居人稀旷，闾巷
荒芜。城门东北隅有窣堵波，无忧王所建准陀”〈旧曰纯陀
讹也〉之故宅也。宅中有井，将营献供，方乃凿焉。岁月虽
淹，水犹清美。城西北三四里渡阿恃多伐底河〈唐言无胜
此世共称耳旧云阿利罗跋提河讹也旧言谓之尸赖拏伐底河译曰有金河〉西岸不远，至
娑罗林。其树类槲，而皮青白，叶甚光润，四树特高，如
来𡧯灭之所也。其大砖精舍中作如来涅槃之像，北
首而卧。傍有窣堵波，无忧王所建。基虽倾陷，尚高二
百馀尺。前建石柱，以记如来𡧯灭之事。虽有文记，不
书日月。闻诸先记曰：“佛以生年八十，吠舍佉月后半
十五日入般涅槃，当此三月十五日也。”《说一切有部》，
则佛以迦剌底迦月后半八日入般涅槃，当此九月
八日也。自佛涅槃，诸部异议，或云“千二百馀年、或云
千三百馀年、或云千五百馀年，或云已过九百未满
千年。精舍侧不远有窣堵波，是如来修菩萨行时，为
群雉王救火之处。昔于此地有大茂林，毛群羽族，巢
居穴处，惊风四起，猛焰”飚逸。时有一雉有怀伤愍，鼓
濯清流飞空奋洒。时天帝释俯而告曰：“汝何守愚唐
劳羽翮，大火方起，焚燎林野，岂汝微躯所能扑灭？”雉
曰：“说者为谁？”曰：“我天帝释耳！”雉曰：“今天帝释有大福
力，无欲不遂，救灾拯难，若指诸掌，反诘无功，其咎安
在？猛火方炽，无得多言。”寻复奋飞往趣流水。天帝遂
以掬水泛洒其林，火灭烟消，生类全命。故今谓之“救
火窣堵波”也。

雉救火侧不远，有窣堵波，是如来修菩萨行时，为鹿
杀生之处。乃往古昔，此有大林，火炎中野，飞走穷窘。
前有驶流之阸，后困猛火之难，莫不沈溺，丧弃身命。
其鹿恻隐，身据横流，穿皮断骨，自强拯溺。蹇兔后至，
忍疲苦而济之。筋力既竭，溺水而死。诸天收骸，起窣
堵波。

《鹿拯溺》。西不远。有窣堵波。是苏跋陀罗。〈唐言善贤旧曰须跋陀罗
讹也〉入𡧯灭之处善贤者，本梵志师也。年百二十，耆旧
多智，闻佛𡧯灭，至双树间，问阿难曰：“佛世尊将𡧯灭，
我怀疑滞，愿欲请问。”阿难曰：“佛将涅槃，幸无扰也。”曰：
“吾闻佛世难遇，正法难闻，我有深疑，恐无所请。”善贤
遂入，先问佛言：“有诸别众自称为师，各有异法，垂训
导俗。”乔答摩〈旧曰瞿昙讹略也〉“能尽知耶？”佛言：“吾悉深究，乃
为演说。”善贤闻已，心净信解，求入法中受具足戒。如
来告曰：“汝岂能邪？外道异学修梵行者，当试四岁观
其行，察其性，威仪𡧯静词语诚实，则可于我法中静
修梵行。在人行耳，斯何难哉！”善贤曰：“世尊悲愍含济无私，四岁试学三业方顺。”佛言：“我先已说，在人行耳。”
于是善贤出家即受具戒，勤励修习，身心勇猛，已而
于法无疑，自身作证，夜分未久，果证罗汉，诸漏已尽，
梵行已立，不忍见佛入大涅槃，即众中入火界定，现
神通事，而先𡧯灭，是为如来最后弟子。乃先灭度，即
昔后度《蹇兔》是也。善贤！𡧯灭侧有窣堵波，是执金刚
躄地之处。大悲世尊随机利见，化功已毕，入𡧯灭乐，
于双树间，北首而卧。执金刚神密迹力士，见佛灭度，
悲恸唱言：“如来舍我入大涅槃，无归依，无覆护！”毒箭
深入，愁火炽盛，舍金刚杵闷绝躄地。久而又起，悲哀
恋慕，互相谓曰：“生死大海，谁作舟楫？无明长夜，谁为
灯炬？”金刚躄地侧有窣堵波，是如来𡧯灭已七日供
养之处。如来之将𡧯灭也，光明普照，人天毕会，莫不
悲感，更相谓曰：“大觉世尊今将𡧯灭，众生福尽，世间
无依。”如来右胁卧师子床，告诸大众：“勿谓如来毕竟
𡧯灭，法身常住，离诸变易，当弃懈怠，早求解脱。”诸苾
刍等歔欷悲恸。时阿泥〈卢骨反〉《陀》。〈旧曰阿那律讹也〉告诸苾
刍：“止！止！勿悲，诸天讥怪。”时末罗众供养已讫，欲举金
棺诣涅叠般那所。时阿泥律陀告言：“且止！诸天欲留
七日供养。”于是天众持妙天华，游虚空赞圣德，各竭
诚心共兴供养。停棺侧有窣堵波，是摩诃摩耶夫人
哭佛之处，如来𡧯灭棺殓已毕。时阿泥律陀上升天
宫，告摩耶夫人曰：“大圣法主！今已𡧯灭。”摩耶闻已悲
哽闷绝，与诸天众至双树间，见僧伽胝钵及锡杖，拊
之号恸，绝而复声曰：“人天福尽世间眼灭，今此诸物
空无有主，如来圣力金棺自开”，放光明，合掌坐慰问：
“慈母远来下降，诸行法尔，愿勿深悲。”阿难衔哀而请
佛曰：“后世问我，将何以？对？”曰：“佛已涅槃，慈母摩耶，自
天宫降至双树间，如来为诸”不孝众生，从金棺起，合
掌说法。城北渡河三百馀步，有窣堵波，是如来焚身
之处。地今黄黑，土杂灰炭，至诚求请，或得舍利。如来
𡧯灭，人天悲感，七宝为棺，千㲲缠身，设香华，建旛盖，
末罗之众，奉舆发引，前后导从。北渡金河，盛满香油，
积多香木，纵火以焚，二㲲不烧，一极衬身，一最覆外。
为诸众生分散舍利，惟有发爪俨然无损。焚身侧有
窣堵波，如来为大迦叶波现双足处。“如来金棺已下，
香木已积，火烧不然”，众咸惊骇。《阿泥》陀言：“待迦叶
波耳。”时大迦叶波与五百弟子，自出林来至拘尸城，
问阿难曰：“世尊之身可得见邪？”阿难曰：“千㲲缠络，重
棺周殓，香木已积，即事焚烧。”是时佛于棺内为出双
足，轮相之上见有异色。问阿难曰：“何以有此？”曰：“佛初
涅槃，人天悲恸，众泪迸染，致斯异色。”迦叶波作礼，旋
绕兴赞：“香木自然，大火炽盛，故如来𡧯”灭；三从棺出：
初出臂问阿难治路，次起坐为母说法，后见双足示
大迦叶波。现足侧有窣堵波，无忧王所建也，是八王
分舍利处。前建石柱刻记其事。佛入涅槃后涅叠槃
那已，诸八国王备四兵至，遣直性媻罗门，谓拘尸力
士曰：“天人导师，此国𡧯灭，故自远来请分舍利。”力士
曰：“如来降尊即斯下土，灭世间明导，丧众生慈父。如
来舍利，自当供养，徒疲道路，终无得获。”时诸大王逊
词以求，既不相允，重谓之曰：“礼请不从，兵威非远。”直
性媻罗门扬言曰：“念哉大悲世尊！忍修福善，弥历旷
劫，想所具闻。今欲相陵，此非宜也。今舍利在此，当均
八分，各得供养，何至兴兵？”诸力士依其言，即时均量，
欲作八分，帝释谓诸王曰：“天当有分，勿恃力竞。”阿那
媻荅多龙王、文邻龙王、医那钵呾罗龙王复作是议：
“无遗我曹，若以力者，众非敌矣。”直性媻罗门曰：“勿諠
诤也，宜共分之。”即作三分：一诸天，二龙众，三、留人间，
八国重分。天龙人王莫不悲感。分舍利窣堵波西南
行二百馀里，至大邑聚，有媻罗门，豪右巨富，确乎不
杂，学究五明，敬崇三宝，接其居侧，建立僧坊，穷诸资
用，备尽珍饰。或有众僧，往来中路，殷勤请留，罄心供
养，或止一宿，乃至七日。其后设赏迦王，毁坏佛法，众
僧绝侣，岁月骤淹，而媻罗门每怀恳恻。经行之次，见
一沙门，庞眉皓发，杖锡而来。媻罗门驰往迎逆，问所
从至，请入僧坊，备诸供养。旦以淳乳煮粥进焉。沙门
受已，才一哜齿，便即置钵沈吟长息。媻罗门侍食，跪
而问曰：“大德！惠利随缘，幸见临顾，为夕不安邪？为粥
不味乎？”沙门愍然告曰：“吾悲众生福祐渐薄，斯言且
置，食已方说。”沙门食讫，摄衣即去。媻罗门曰：“向许有
说，今何无言？”沙门告曰：“吾非忘也，谈不容易，事或致
疑，必欲得闻，今当略说。吾向所叹，非薄汝粥，自数百
年不尝此味。昔如来在世，我时预从，在王舍城竹林
精舍，俯清流而涤器，或以澡漱，或以盥沐。嗟乎！今之
纯乳不及古之淡水，此乃人天福减使之然也。”媻罗
门曰：“然则大德乃亲见佛邪？”沙门曰：“然。汝岂不闻，佛
子罗怙罗者，我身是也，为护正法，未入𡧯灭。”说是语
已，忽然不见。媻罗门遂以所宿之房，涂香洒埽像设
仪肃然，其敬如在。复大林中行五百馀里，至媻罗痆。
〈女黠反〉斯国。〈旧曰波罗柰国讹也中印度境〉

唐

### 太宗贞观 年僧元奘往西域至媻罗痆斯国按唐书不载按大唐西域记媻罗痆斯国周四千馀里国大都城西临殑伽河长十八九里广五六里

闾阎栉比，居人殷盛，家积巨万，室盈奇货。人性温恭，
俗重强学，多信外道，少敬佛法。气序和，谷稼盛，果木
扶疏，茂艸𧆑靡。伽蓝三十馀所，僧徒三千馀人，并学
小乘正量部法。天祠百馀所，外道万馀人，并多宗事
大自在天，或断发，或椎髻，露形无服，涂身以灰，精勤
苦行，求出生死。

大城中天祠二十所，层台祠宇，雕石文木，茂林相荫，
清流交带。𨱎石天像量减百尺，威严肃然，懔懔如在。
大城东北媻罗痆河西有窣堵波，无忧王之所建也。
高百馀尺。前建石柱，碧鲜若镜，光润凝流，其中常现
如来影像。

媻罗痆河东北行十馀里，至鹿野伽蓝，区界八分，连
垣周堵，层轩重阁，丽穷规矩。僧徒一千五百人，并学
小乘正量部法。大垣中有精舍，高二百馀尺，上以黄
金隐起作庵，没罗果，石为基陛，砖作层龛，龛匝四周，
节级百数，皆有隐起黄金佛像。精舍之中有𨱎石佛
像，量等如来身，作转法轮势。

精舍西南有石窣堵波，无忧王建也。基虽倾陷，尚馀
百尺。前建石柱，高七十馀尺，石含玉润，鉴照映彻。慇
懃祈请，影见众像，善恶之相。时有见者，是如来成正
觉已，初转法轮处也。“其侧不远窣堵波”，是阿若㤭陈
如等见菩萨舍苦行，遂不侍卫，来至于此，而自习定。
其傍窣堵波，是五百独觉同入涅槃处。又三窣堵波，
过去三佛座及经行遗迹之所。

《三佛经行》“侧有窣堵波，是梅呾丽邪。”〈唐言慈即姓也旧曰弥勒讹也〉
《菩萨受成佛记处》。昔者如来在王舍城鹫峰山，告诸
苾刍：“当来之世，此赡部洲，土地平正，人寿八万岁。有
媻罗门子慈氏者，身真金色，光明照朗，当舍家成正
觉，广为众生三会说法。其济度者，皆我遗法，植福众
生也。其于三宝，深敬一心，在家、出家持戒、犯戒，皆蒙
化导，证果解脱。三会说法之中，度我遗法之徒。然后”
乃化同缘善友。是时慈氏菩萨闻佛此说，从座起白
佛言：“愿我作彼慈氏世尊。”如来告曰：“‘如汝所言当证
此果’。如上所说，皆汝教化之仪也。”

《慈氏菩萨受记》。西有窣堵波，是释迦菩萨受记之处。
贤劫中人寿二万岁，迦叶波佛出现于世，转妙法轮，
开化含识，授护明菩萨记曰：“是菩萨于当来世，众生
寿命百岁之时，当得成佛，号释迦牟尼。释迦菩萨受
记。”南不远，有过去四佛经行遗迹，长五十馀步，高可
七尺，以青石积成，上作如来经行之像。像形杰异，威
严肃然，肉髻之上，特出髾发。灵相无隐，神鉴有征。于
其垣内，圣迹实多。诸精舍窣堵波数百馀所，略举二
三，难用详述。

伽蓝垣西有一清池，周二百馀步，如来尝中盥浴。次
西大池，周一百八十步，如来尝中涤器。次北有池，周
百五十步，如来尝中浣衣。凡此三池，并有龙止。其水
既深，其味又甘，澄净皎洁，常无增减。有人慢心濯此
池者，金毗罗兽多为之害；若深恭敬，汲用无惧。浣衣
池侧大方石上，有如来袈裟之迹，其文明彻，焕如雕
“镂。诸净信者每来供养。外道凶人轻蹈此石。池中龙
王便兴风雨。”

池侧不远有窣堵波，是如来修菩萨行时，为六牙象
王，猎人剥其牙也。诈服袈裟，弯弧伺捕。象王为敬袈
裟，遂捩牙而授焉。

捩牙侧不远有窣堵波，是如来修菩萨行时，愍世无
礼，示为鸟身，与彼猕猴、白象于此相问：“谁先见是尼
拘。”树，各言事迹，遂编长幼，化渐远近，人知上下，道
俗归依。其侧不远大林中有窣堵波，是如来昔与提
媻达多俱为鹿王断事之处。昔于此处大林之中，有
两群鹿各五百馀。时此国王畋游原泽，菩萨鹿王前
请王曰：“大王校猎中原，纵燎飞矢，凡我徒属命尽兹
晨，不日腐臭，无所充膳，愿欲次差日输一鹿。王有割
鲜之膳，我延旦夕之命。”王善其言，回驾而返。两群之
鹿更次输命，提媻群中有怀孕鹿，次当就死，白其王
曰：“身虽应死，子未次也。”鹿王怒曰：“谁不宝命？”雌鹿叹
曰：“吾玉不仁，死无日矣。”乃告急菩萨鹿王。鹿王曰：“悲
哉！慈母之心恩及未形，吾今代汝。”遂至王门，道路之
人传声唱曰：“彼大鹿王今来入邑。”都人士庶，莫不驰
观。王之闻也，以为不诚。门者白至，王乃信然，曰：“鹿王
何遽来邪？”鹿曰：“有雌鹿当死，胎子未产，心不能忍，敢
以身代。”王闻叹曰：“我，人身鹿也；尔，鹿身人也！”于是悉
放诸鹿，不复输命。即以其林为诸鹿薮，因而谓之施
鹿林焉。鹿野之号自此而兴。伽蓝西南二三里有窣
堵波，高三百馀尺，基址广“峙，莹饰奇珍。既无层龛，便
置覆钵，虽建表柱而无轮铎。其侧有小窣堵波”，是阿
若㤭陈如等五人弃制迎佛处也。《初》萨媻曷剌他悉陀〈唐言一切义成旧曰悉达多讹略也〉太子逾城之后，栖山隐谷，忘身
殉法。净饭王乃命家族三人、舅氏二人曰：“我子一切
义成，舍家修学，孤游山泽，独处林薮，故命尔曹，随知
所止，内则叔父伯舅，外则既君且臣，凡厥动静，宜知
所进止。”五人衔命，相望营卫，因即勤求，欲期出离。每
相谓曰：“夫修道者苦证邢乐证邪？”二人曰：“安乐为道。”
三人曰：“勤若为道。”二三交争，未有以明。于是太子思
惟至理，为伏苦行外道，节麻米以支身。彼二人者见
而言曰：“太子所行，非真实法。夫道也者，乐以证之。今
乃勤苦，非吾徒也。”舍而远遁，思惟果证。太子六年苦
行，未证菩提，欲验苦行非真，受乳糜而证果。斯三人
者闻而叹曰：“功垂成矣，今其退矣！六年苦行，一日捐
功。”于是相从求访二人，既相见已，匡坐高谈，更相议
曰：“昔见太子一切义成，出王宫，就荒谷，去珍服，披鹿
皮，精勤励志，贞节苦心，求深妙法，期无上果。今乃受
牧女乳糜，败道亏志，吾知之矣，无能为也。”彼二人曰：
“君何见之晚？欤此猖獗人耳。夫处乎深宫，安乎尊胜，
不能静志远迹山林，弃转轮王位，为鄙贱人行，何可
念哉？”言增忉怛耳。菩萨浴尼连河，坐菩提树，成等正
觉，号天人师，𡧯然宴默惟察应度，曰：“彼郁头蓝子者，
证非想定，堪受妙法。”空中诸天寻声报曰：“郁头蓝子
命终已来经今七日，如来叹惜：斯何不遇垂闻妙法。”
遽从变化，重更观察营求世界，有阿蓝迦蓝，得无所
有处定，可授至理。诸天又曰：“终已五日。”如来再叹，愍
其薄祐，又更谛观：谁应受教？“惟施鹿林中有五人者，
可先诱导。”如来尔时起菩提树，趣鹿野园，威仪𡧯静，
神光晃曜，毫含玉彩，身真金色，安详前进，导彼五人。
斯五人遥见如来，互相谓曰：“一切义成，彼来者是。岁
月遽淹，圣果不证，心期已退，故寻吾徒。宜各默然，勿
起迎礼。”如来渐近，威神动物。五人忘制，拜迎问讯，侍
从如仪。如来渐诱，示之妙理，两安居毕，方获果证。
施鹿林东行二三里，至窣堵波。傍有涸池，周八十馀
步，一名救命。又谓烈士：“闻诸先志曰：‘数百年前，有一
隐士，于此池侧，结庐屏迹，博习技术，究极神理，能使
瓦砾为宝，人畜易形。但未能驭风云，陪仙驾。阅图’”考
古，更求仙术。其方曰：“夫神仙者，长生之术也。将欲求
学，先定其志，筑建坛场，周一丈馀，命一烈士，信勇昭
著，执长刀，立坛隅，屏息绝言，自昏达旦。求仙者中坛
而坐，手按长刀，口诵神咒，收视反听，迟明登仙。所执
铦刀变为宝剑，陵虚履空，王诸仙侣，执剑指麾，所欲
皆从，无衰无老，不病不死。是人既”得仙方，行访烈士，
营求旷岁，未谐心愿。后于城中遇见一人，悲号逐路。
隐士睹其相，心甚庆悦，即而慰问，何至怨伤，曰：“我以
贫窭，佣力自济，其主见知，特深信用，期满五岁，当酬
重赏。”于是忍勤苦，忘艰辛，五年将周，一旦违失，既蒙
笞辱，又无所得，以此为心，悲悼谁恤。隐士命与同游，
来至艸庐，以术力故，化具殽馔。已而令入池浴，服以
新衣，又以五百金钱遗之曰：“尽当来求，幸无外也。”自
时厥后，数加重赂，潜行阴德，感激其心。烈士屡求效
命，以报知已。隐士曰：“我求烈士，弥历岁时，幸而会遇，
奇貌应图，非有他故，愿一夕不声耳。”烈士曰：“死尚不
辞，岂徒屏息。”于是设坛场，受仙法，依方行事，坐待日
曛。曛暮之后，各司其务。隐士诵神咒，烈士按铦刀，殆
将晓矣，忽发声叫。是时空中火下，烟焰云蒸，隐士疾
引此人入池避难，已而问曰：“诫子无声，何以惊叫。”烈
士曰：“受命后至夜分，昏然若梦变异，更起，见昔事主，
躬来慰谢，感荷厚恩，忍不报语。”彼人震怒，遂见杀害，
受中阴身，顾尸叹惜，犹愿历世不言，以“报厚德。遂见
托生南印度大媻罗门家，乃至受胎出胎，备经苦厄，
荷恩荷德，尝不出声。洎乎受业冠婚，丧亲生子，每念
前恩，忍而不语，宗亲戚属，咸见怪异，年过六十有五，
我妻谓曰：‘汝可言矣，若不语者，当杀汝子’。我时惟念，
已隔生世，自顾衰老，惟此穉子，因止其妻，令无杀害，
遂发此声耳。”隐士曰：“我之过也，此魔娆耳。烈士感恩，
悲事不成，愤恚而死，免火灾难。故曰救命。感恩而死。
又谓《烈士池》。

烈士池西有三兽窣堵波，是如来修菩萨行时烧身
之处。劫初时于此林野有狐、兔、猿，异类相悦。时天帝
释欲验修菩萨行者，降灵变化为一老夫，谓三兽曰：
“二三子善安隐乎？无惊惧邪？”曰：“涉丰艸，游茂林，异类
同欢，既安且乐。”老夫曰：“闻二三子情厚意密，忘其老
弊，特此远寻，今正饥乏，何以馈食？”曰：“幸少留此，我躬
驰访。”于是同心虚已，分路营求。狐沿水濒，衔一鲜鲤，
猿于林树采异华果，俱来至止，同进老夫，惟兔空还，
游跃左右。老夫谓曰：“以吾观之，尔曹未如猿狐同志，
各能役心，惟兔空还，独无相馈。以此言之，诚可知也。”
兔闻讥议，谓狐猿曰：“多聚樵苏，方有所作。”狐猿竞驰，
衔艸曳木，既巳蕴崇，猛焰将炽。兔曰：“仁者！我身卑劣，
所求难遂，敢以微躬，充此一餐。”词毕入火，寻即致死。
是时老夫复帝释身，除尽收骸，伤叹良久，谓狐猿曰：
“一何至此？吾感其心，不泯其迹，寄之月轮，传乎后世故彼咸言：月中之兔，自斯而有。后人于此建窣堵波，
从此顺殑伽河流东行三百馀里，至战主国。〈中印度境〉

唐

### 太宗贞观 年僧元奘往西域至战主国

按《唐书》不载。按《大唐西域记》：“战主国周二千馀里。
都城临殑伽河，周十馀里。居人丰乐，邑里相邻。土地
膏腴，稼穑时播。气序和畅，风俗淳质。人性犷烈，邪正
兼信。伽蓝十馀所，僧徒减千人，并皆遵习小乘教法。
天祠二十，异道杂居之。大城西北伽蓝中窣堵波，无
忧王之所建也。”《印度记》曰：“此中有如来舍利一升，昔
者世尊尝于此处，七日之中为天人众显说妙法。其
侧则有过去三佛座及经行遗迹之处。邻此复有慈
氏菩萨像，形量虽小，威神嶷然，灵鉴潜通，奇迹间起。”
大城东行二百馀里，至阿避陀羯刺挐僧伽蓝。〈唐言不穿
耳〉周垣不广，雕饰甚工；花池交影，台阁连甍；僧徒肃
穆，众仪庠序。闻诸先志曰：“昔大雪山北，睹货逻国，有
乐学沙门，二三同志，礼诵馀闲，每相谓曰：‘妙理幽元，
非言谈所究；圣迹昭著，可足趾相寻。宜询莫逆，亲观
圣迹’。”于是二三交友，杖锡同游。既至印度，寓诸伽蓝，
轻其边鄙，莫之见舍。外迫风露，内累口腹，颜色憔悴，
形容枯槁。时此国王出游近郊，见诸客僧，怪而问曰：
“何方乞士？何所因来？耳既不穿，衣又垢弊。”沙门对曰：
“我睹货逻国人也。恭承遗教，高蹈俗尘，率其同好，观
礼圣迹。慨以薄福，众所同弃。印度沙门，莫顾羇旅。欲
还本土，巡礼未周，虽迫勤苦，心遂后已。”王闻其说，用
增悲感，即斯胜地建立伽蓝，白㲲题书，为之制曰：“我
惟尊居世上，贵极人中，斯皆三宝之灵祐也。既为人
王，受佛付嘱，凡厥染衣，吾当惠济，建此伽蓝，式招羇
旅。自今已来，诸穿耳僧，我此伽蓝，不得止舍。”因其事
迹，故以名焉。阿避陀羯剌拏伽蓝东南行百馀里，南
渡殑伽河，至摩诃娑罗邑。并媻罗门种，不遵佛法。然
见沙门，先访学业，知其强识，方深礼敬。殑伽河北有
那逻延天祠，重阁层台，焕然丽饰，诸天之像，镌石而
成，工极人谋，灵应难究。那逻延天祠东行三十馀里
有窣堵波，无忧王之所建也。大半陷地，前建石柱，高
馀二丈，上作师子之像，刻记伏鬼之事。昔于此处有
旷野鬼，恃大威力，啖人血肉，作害生灵，肆极妖祟。如
来愍诸众生，不得其死，以神通力诱化诸鬼，导以归
依之敬，齐以不杀之戒。诸鬼承教，奉以周旋。于是举
石，请佛安坐，愿闻正法，克念护持。自兹厥后，无信之
徒，竞共推移。鬼置石座，动以万数，莫之能转。茂林清
池，周基左右，人至其侧，无不心惧。

伏鬼侧。不远有数伽蓝，虽多倾毁，尚有僧徒，并皆遵
习大乘教法。从此东南行百馀里，至一窣堵波，基巳
倾陷，馀高数丈。昔者如来寂灭之后，八国大王分舍
利也。量舍利媻罗门，密涂瓶内，分授诸王，而媻罗门
持瓶以归。既得所黏舍利，遂建窣堵波，并瓶置内，因
以名焉。后无忧王开取舍利瓶，改建大窣堵波。或至
“斋日，时放光明。”从此东北渡殑伽河，行百四五十里，
至吠舍釐国。〈旧曰毗舍离国讹也中印度境按吠舍釐见前由此至弗栗恃国〉

唐

### 太宗贞观 年僧元奘往西域至弗栗恃国

按《唐书》。不载。按《大唐西域记》，弗栗恃国。〈北人谓三伐恃国北
印度境〉周四千馀里，东西长，南北狭。土地膏腴，华果茂
盛。气序微寒，人性躁急。多敬外道，少信佛法。伽蓝十
馀所，僧徒减千人。大小二乘，兼功通学。天祠数十，外
道寔众。国大都城号“占戍拏”，多已颓毁。故宫城中尚
有三千馀家，若村若邑也。大河东北有伽蓝，僧徒寡
少，学业清高。从此西行，依河之滨，有窣堵波，高馀三
丈，南带长流，大悲世尊度渔人处也。越在佛世，五百
渔人结俦附党渔捕水族。于此河流得一大鱼，有十
八头，头各两眼，诸渔人方欲害之。如来在吠舍釐国，
天眼见兴悲心，乘其时而化导，因其机而启悟，告诸
大众：“弗栗恃国有大鱼，我欲导之，以悟诸渔人，尔宜
知时。”于是大众围绕神足陵虚，至于河滨如常敷座，
遂告诸渔人：“尔勿杀鱼！”以神通力开方便门，威被大
鱼令知宿命，能作人语，贯解人情。尔时如来知而故问：“汝在前身，曾作何罪，流转恶趣受此弊身？”鱼曰：“昔
承福庆生自豪族大婆罗门，劫比他者，我身是也。恃
其族姓陵蔑人伦，恃其博物鄙贱经法，以轻慢心毁
讟诸佛，以丑恶语詈辱众僧。引类形比，谓若驼、驴、象、
马诸丑形对。由此恶业，受此弊身。尚资宿善，生遭佛
世，目睹圣化，亲承圣教，因而忏谢，悔先作业。如来随
机摄化，如应开导。”鱼既闻法，于是命终。承兹福力，上
生天宫。于是自观其身，何缘生此。既知宿命，念报佛
恩，与诸天众，肩随戾止。前礼既毕，右绕退立，以天宝
香华，持用“供养。”世尊指告渔人，为说妙法，俱即感悟，
输诚礼忏，裂网焚舟，归真受法。既服染衣，又闻至教，
皆出尘垢，俱证圣果。度渔人东北行百馀里，故城西
有窣堵波，无忧王所建，高百馀尺，是佛在昔于此六
月说法，度诸天人。此北百四五十步有小窣堵波，如
来昔于此处为诸苾刍制戒。次西不远有如来发爪
窣堵波。如来昔于此处。近远邑人相趋辐凑。焚香散
华灯炬不绝。从此西北千四五百里。逾山入谷至尼
波罗国。

唐

### 太宗贞观二十一年泥婆罗始遣使入贡

按《唐书太宗本纪》，不载。按《西域传》：“泥婆罗，直吐蕃
之西乐陵川，土多赤铜、犛牛。俗翦发逮眉，穿耳，楦以
筒若角，缓至肩者为姣好。无匙著，攫而食。其器皆用
铜，其居版屋画壁。俗不知牛耕，故少田作，习商贾。一
幅布蔽身，日数盥浴。重博戏，通推步历术。祀天神，镌
石为象，日浴之，烹羊以祭。铸铜为钱，面文人形，背牛
马”形。其君服珠颇黎，车渠珊瑚，虎魄垂缨，耳金钩玉
珰，佩宝仗突，御师子大床，燎香布花于堂，而大臣坐
地不藉。左右持兵数百，列侍宫中。有七重楼，覆铜瓦，
楹极皆大琲杂宝，四隅置铜槽，下有金龙口，激水仰
注槽中。初，王那陵提婆之父为其叔所杀，提婆出奔，
吐蕃纳之，遂臣吐蕃。贞观中，遣使者李义表到天竺
道。其国提婆大喜，延使者同观阿耆婆濔池。池广数
十丈，水常湓沸，共传“旱潦未始耗溢，或抵以物则生
烟，釜其上，少选可熟。”二十一年，遣使入献波棱、酢菜、
浑提葱。

按《大唐西域记》。尼波罗国。〈中印度境〉周四千馀里，在雪山
中。国大都城周二十馀里。山川连属，宜谷稼，多华果，
出赤铜、犛牛、命命鸟，货用赤铜钱。气序寒烈，风俗险
诐。人性刚犷，信义轻薄。无学艺，有工巧。形貌丑弊，邪
正兼信。伽蓝天祠，接堵连隅。僧徒二千馀人，大小二
乘，兼攻综习。外道异学，其数不详。王，刹帝利，栗《呫媻》
种也，志学清高，纯信佛法。近代有王，号《鸯输伐摩》。〈唐言
光胄〉硕学聪叡，自制《声明论》，重学敬德，遐迩著闻。都城
东南有小水池，以人火投之，水即焰起，更投馀物亦
变为火。从此复还吠舍釐国，南渡殑伽河，至摩揭陀
国。〈旧曰摩伽陀又曰摩竭提皆讹也中印度境按摩竭陀前已见晋由摩竭陀至伊烂拏钵伐多国〉

### 高宗永徽二年泥婆罗遣使入贡

按《唐书高宗本纪》不载按《西域传》：“永徽时，其王尸
利那连陀罗乂遗使入贡。”

按杜氏《通典》：“泥婆罗国在吐蕃西。其俗剪发与眉齐，
穿耳珰楦，竹筒缓至肩者，以为姣丽。食用手，其器皆
用铜。多商贾，少田作。以铜为钱，面文为人，背文为马。
其牛鼻不穿孔。衣服以一幅布蔽身，数日盥漱。以板
为屋，壁皆雕画。俗重博戏，颇解推测盈虚，兼通历术。
事五天神，镌石为像，每日清水浴神，烹羊而祭。其王
那陵提婆，身著真珠诸宝，耳垂金钩玉珰，佩宝装仗，
突坐狮子座，常散华燃香，大臣左右并坐于地。有阿
耆婆濔池，周回二千馀步，以物投之，即生烟焰，悬釜
而炊，须臾而熟。”唐永徽二年，遣使朝贡。

唐

### 太宗贞观 年僧元奘往西域至伊烂拏钵伐多国按唐书不载按大唐西域记伊烂拏钵伐多国周

三千馀里。国大都城北路殑伽河，周二十馀里。稼穑
滋植，华果繁滋，气序和畅，风俗淳质。伽蓝十馀所，僧
徒四千馀人，多学小乘正量部法。天祠二十馀所，异
道杂居。近有邻王，废其国君，以大都城持施众僧，于
此城中建二伽蓝，各减千僧，并学小乘教说一切有
部。

大城侧临殑伽河，有伊烂拏山，含吐烟霞，蔽亏日月，
古今仙圣继踵栖神。今有天祠，尚遵遗则。在昔如来
亦尝居此，为诸天、人广说妙法。大城南有窣堵波，如
来于此三月说法。其傍则有过去三佛座及经行遗
迹之所。

三佛经行西不远，有窣堵波，是室缕多频设底拘胝。
〈唐言闻二百亿旧译曰亿耳谬也〉“苾刍生处。昔此城有长者，豪贵巨
富，晚有继嗣，时有报者，辄赐金钱二百亿，因名其子闻二百亿洎乎成立，未曾履地，故其足跖毛长尺馀，
光润细软，色若黄金，珍爱此儿，备诸玩好。自其居家
以至雪山，亭传连隅，僮仆交路，凡须好药，递相告语，
转相授受，不得逾时，其豪富如此。”世尊知其善根将
发，因命没特伽罗子往化导之。既至门下莫由自通。
长者家祠日天，每晨朝时东向而拜。是时尊者以神
通力，从日轮中降立于前，长者子疑日天也，因施香
饭而归，其饭香气遍王舍城。时频毗娑罗王骇其异
馥，命使历问，乃竹林精舍没特伽罗子，自长者家持
来，因知长者子有此奇瑞，乃使召焉。长者承命思何
最安，泛舟鼓棹有风波之危，乘车驭象惧蹎蹶之患。
于是自其居家至王舍城，凿渠通漕流满芥子，御舟
安止，长絚以引，至王舍城先礼世尊，世尊告曰：“频毗
娑罗王命使召汝，无过欲见足下毛耳！王欲观者，宜
结跏趺坐，伸脚向王，国法当死。”长者子受佛诲而往，
引入廷谒，王欲视毛乃跏趺坐。王善其有礼，特深珍
爱。既而辞归，还至佛所。如来是时说法诲谕，闻而感
悟，遂即出家。于是精勤修习思求果证，经行不舍足
遂流血。世尊告曰：“汝善男子！在家之时知鼓琴耶？”曰：
“知。若然者，以此为谕，弦急则声不合韵，弦缓则调不
和雅，非急非缓，其声乃和。夫修行者亦然，急则身疲
心怠，缓则情舒志逸。承”佛指教。奉以周旋。如是不久
便获果证。

国西界殑伽河，南至小孤山，重𪩘嶜崟，昔佛于此三
月安居，降薄句罗药叉。山“东南岩下大石上有佛坐
迹，入石寸馀，长五尺二寸，广二尺一寸，其上则建窣
堵波焉。次南石上，则有佛置捃稚迦。”〈即澡瓶也旧曰军持讹略也〉
“迹，深寸馀，作八出华文佛坐迹。东南不远有薄句罗
药叉脚迹，长尺五六寸，广七八寸，深减二寸，药叉迹
后有石佛坐像，高六七尺。次西不远有佛经行之处，
其山顶上有药叉故室。次北有佛足迹，长尺有八寸，
广可六寸，深可半寸，其迹上有窣堵波。”如来昔日降
伏药叉，令不杀人食肉，敬受佛戒，后得生天。此西有
温泉六七所，其水极热。国南界大山林中多有野象，
其形伟大。从此顺殑伽河南岸，东行三百馀里，至瞻
波国。

唐

### 太宗贞观 年僧元奘往西域至瞻波国

按《唐书》。不载。按《大唐西域记》。“瞻波国。”〈中印度境〉周四千
馀里。国大都城北背殑伽河，周四十馀里。土地垫湿，
稼穑滋盛，气序温暑，风俗淳质。伽蓝数十所，多有倾
毁。僧徒二百馀人，习小乘教。天祠二十馀所，异道杂
居。

都城垒砖，其高数丈，基址崇峻，却敌高险。在昔劫初，
人物伊始，野居穴处，未知宫室。后有天女，降迹人中，
游殑伽河，濯流自媚。感灵有娠，生四子焉。分王赡部
洲，各擅区宇，建都筑邑，封疆画界，此则一子之国，都
赡部洲诸城之始也。

城东百四五十里，殑伽河南。水环孤屿，崖𪩘崇峻。上
有天祠，神多灵感。凿崖为室，引流成沼。华林奇树，巨
石危峰。仁智所居，观者忘返。

国南境山林中，野象猛兽，群游校多。自此东行四百
馀里，至《羯朱嗢祗罗》国。

唐

### 太宗贞观 年僧元奘往西域至羯朱嗢祗罗国

按《唐书》。不载。按《大唐西域记》。羯朱嗢祗罗国。〈彼俗或谓
羯蝇揭罗国中印度境〉“周二千馀里。土地卑湿，稼穑丰盛，气序
温，风俗淳敦。尚高才，崇贵学艺。伽蓝六七所，僧徒三
百馀人。”天祠十所，异道杂居，近数百年。王族绝嗣，役
属邻国，所以城郭丘墟，多居村邑。故戒日王游东印
度，于此筑宫，理诸国务，至则葺茅为宇，去则纵火焚
烧。国南境多野象。北境去殑伽河不远，有大高台，垒
砖石之所建也。基址广峙刻雕奇制。周台方面镂众
圣像。佛及天形。区别而作。自此东渡殑伽河。行六百
馀里。至奔那伐弹那国。

唐

### 太宗贞观 年僧元奘往西域至奔那伐弹那国

按《唐书》不载。按《大唐西域记》：“奔那伐弹那国，周四
千馀里。国大都城周三十馀里。居人殷盛，池馆华林，
往往相间。土地卑湿，稼穑滋茂。般橠娑果虽多，颇贵
其果。大如冬瓜，熟则黄。赤部之中，有数十小果，大如
鹤卵。又更破之，其汁黄赤，其味甘美。或在树枝，如众
果之结寔。或在树根，若伏苓之在土。气序调畅，风俗尚”学。伽蓝二十馀所，僧徒三千馀人，大小二乘，兼功
综习。天祠百所，异道杂居，露形尼干，寔繁其党。
城西二十馀里，有跋始婆僧伽蓝，庭宇显敞，台阁崇
高，僧徒七百馀人，并学大乘教法。东《印度》境硕学名
僧，多在于此。其侧不远有窣堵波，无忧王之所建也。
昔者，如来三月在此为诸天人说法之处，或至斋日
时放光明。其侧则有四佛座及经行遗迹之所。去此
不远，复有精舍，中作观自在菩萨像，神鉴无隐，灵应
有征，远近之人，绝粒祈请。自此东行九百馀里，渡大
河，至迦摩缕波国。

唐

### 太宗贞观 年僧元奘往西域至迦摩缕波国

按《唐书太宗本纪》不载。按《西域传》，“摩揭陀又东过
四种，逾大河，有迦摩缕波，皆阪险地接西南夷。其人
类蛮獠，行二月叩蜀南边。其东南野象群暴，故战用
象军。”

按《大唐西域记》。迦摩缕波国。〈东印度境〉“周万馀里。国大都
城周三十馀里。土地卑湿，稼穑时播，般橠娑果、那罗
鸡罗果。”其树虽多，弥复珍贵。河流湖陂，交带城邑。气
序和畅，风俗淳质。人形卑小，容貌黧黑，语言少异《中
印度》。性甚犷暴，志存强学，宗事天神，不信佛法。故自
佛兴以迄于今，尚未建立伽蓝，招集僧侣。其有净信
之徒，但窃念而已。天祠数百，异道“数万。”

今王本那罗延天之祚裔，婆罗门之种也，字婆塞羯
罗伐摩。〈唐言日胄〉号拘摩罗。〈唐言童子〉自据疆土，奕叶君临，逮
于今王，历千世矣。国王好学，众庶从化，远方高才慕
义客游，虽不淳信佛法，然敬多学沙门。初闻有至那
国沙门，在摩揭陀那烂陀僧伽蓝，自远方来学佛深
法，殷勤往复者再三，未从来命。时尸罗跋陀罗论师
曰：“欲报佛恩，当弘正法，子其行矣，勿惮远涉。”拘摩罗
王世宗外道，今请沙门，斯善“事也，因兹改辙，福利弘
远。子昔起大心，发弘誓愿，孤游异域，遗身求法，普济
含灵，岂徒乡国，宜忘得丧，勿拘荣辱，宣揭圣教，开导
群迷，先物后身，忘名弘法。”于是辞不获免，遂与使偕
行而会见焉。拘摩罗王曰：“虽则不才，常慕高学，闻名
雅尚，敢事延请”曰：“寡能褊智，猥蒙流听。”拘摩罗王曰：
“善哉！慕法好学，顾身若浮，逾越重险，远游异域，斯因
王化，所以国风尚学。今印度诸国，多有歌颂。《摩诃至
那国秦王破阵》乐者，闻之久矣，岂大德之乡国耶？”曰：
“然。此歌者，美我君之德也。”拘摩罗王曰：“不意大德是
此国人，常慕风化，东望已久，山川道阻，无由自致。”曰：
“我大君圣德远洽，仁化遐被，殊俗异域，拜阙称臣者
众矣。”拘摩罗王曰：“覆载若斯，心冀朝贡。今戒日王在
羯朱嗢祗罗国，将设大施，崇树福慧，五印度沙门媻
罗门有学业者莫不召集。今遣使来请，愿与同行。”于
是遂往焉。此国东山阜连接，无大国都，境接西南夷，
故其人类蛮獠俗。详问土俗，可两月行入蜀西南边
境。然山川险阻，障气氛沴，毒蛇毒草，为害滋甚。国之
东南野象群暴。故此国中象军特盛。从此南行千二
三百里，至三摩呾吒国。

唐

### 太宗贞观 年僧元奘往西域至三摩呾吒国

按《唐书》。不载。按《大唐西域记》。三摩呾吒国。〈东印度境〉周
三千馀里。滨近大海，地遂卑湿。国大都城周二十馀
里。稼穑滋植，华果繁茂。气序和，风俗顺。人性刚烈，形
卑色黑。好学勤励，邪正兼信。伽蓝三十馀所，僧徒二
千馀人，并皆遵习上座部学。天祠百所，异道杂居，露
形尼干，其徒特盛。去城不远有窣堵波，无忧王之所
建也。昔者如来为诸天人于此七日说深妙法。傍有
四佛座及经行遗迹之所。去此不远伽蓝中有青玉
佛像，其高八尺，相好圆备，灵应时效。从此东北大海
滨山谷中有室利差呾罗国。次东南大海隅有迦摩
浪迦国。次东有堕罗钵底国。次东有伊赏那补罗国。
次东有摩诃瞻波国，即此云“林邑”是也。次西南有阎
摩那洲国。凡此六国，山川道阻，不入其境。然风俗壤
界，声问可知。自三摩呾吒国西行九百馀里。至耽摩

唐

### 太宗贞观 年僧元奘往西域至耽摩栗底国

按《唐书》。不载。按《大唐西域记》。耽摩栗底国。〈东印度境〉周
千四五百里。国大都城周十馀里，滨近海陲。土地卑
湿，稼穑时播，华果茂盛。气序温暑，风俗躁烈。人性刚
勇，邪正兼信。伽蓝十馀所，僧众千馀人。天祠五十馀
所，异道杂居。国滨海隅，水陆交会，奇珍异宝，多聚此
国，故其国人大抵殷富。城侧窣堵波，无忧王所建也。
其傍则有过去四佛座及经行遗迹之所。自此西北
行七百馀里。至羯罗拏苏伐剌那国。

唐

### 太宗贞观 年僧元奘往西域至羯罗拏苏伐剌那国

按《唐书》。不载。按《大唐西域记》。“羯罗拏苏伐剌那国。”
〈东印度境〉周四千四五百里。国大都城周二十馀里。居人
殷盛，家室富饶。土地卑湿，稼穑时播，众华滋茂，珍异
繁植。气序调畅，风俗淳和。好尚学艺，邪正兼信。伽蓝
十馀所，僧徒二千馀人，习学小乘正量部法。天祠五
十馀所，异道寔多。别有三伽蓝，不食乳酪，遵提媻达
多遗训也。

大城侧有络多未知僧伽蓝。〈唐言赤埿〉庭宇显敞，台阁崇
峻。国中高才达学、聪敏有闻者，咸集其中，警戒相成，
琢磨道德。初，此国未信佛法，时南印度有一外道，腹
锢铜鍱，首戴明炬，杖策高步来入此城，振击论鼓，求
欲论义。或人问曰：“首腹何异？”曰：“吾学艺多能，恐腹折
裂，悲诸愚暗，所以持照。”时经旬日，人无问者，询访髦
彦莫有其人。王曰：“合境之内岂无明哲？客难不酬，为
国深耻，宜更营求访诸幽隐。”或曰：“大林中有异人，其
自称曰‘沙门，强学是务，今屏居幽寂久矣，于兹非夫
体法合德，何能若此者乎’？”王闻是己，躬往请焉。沙门
对曰：“我南印度人也，客游止此，学业庸浅，恐非所闻。
敢承来旨，不复固辞。论义无负，请建伽蓝，招集僧徒，
光赞佛法。”王曰：“敬闻不敢忘德。”沙门受请，往赴论场。
外道于是诵其宗致三万馀言，其义远，其文博，包含
名相，网罗视听。沙门一闻究览，词义无谬，以数百言
辨而释之，因问宗致。外道词穷理屈，杜口不酬，既折
其名，负耻而退。王深敬德，建此伽蓝。自时厥后，方弘
法教。

伽蓝侧不远有窣堵波，无忧王所建也，在昔如来于
此七日说法开导。其侧精舍，过去四佛座及经行遗
迹之所，有数窣堵波，并是如来说经法之处，无忧王
之所建也。从此西南行七百馀里，至乌荼国。〈按乌荼巳见前

《汉》“即乌秅” ，由“乌秅” 至“恭御陀。”